Liverpool FC – sezona 2012/2013.
2012-13 sezona fudbalskog kluba Liverpool FC je ukupno 121. sezona ovog kluba u fudbalskoj ligi Engleske, a 50. zaredom u najboljem nogometnom prvenstvu Engleske. Kraj prethodne sezone, obilježio je neslavan raskid saradnje s legendarnim Kennyem Dalglishem, koji je zbog loših rezultata, a prvenstveno zbog neuspjeha u težnji za osiguravanjem učešća u Ligi Prvaka, dobio otkaz. Naime, uprkos osvajanju Liga kupa, te igranju finala FA kupa, Dalglish je zbog razočaravajućeg 8. mjesta, na kojem je Liverpool FC bio plasiran na kraju sezone, razriješen funkcije menadžera kluba tokom mjeseca maja 2012. godine, jer su vlasnici bili vidno razočarani performansama kluba. U znak solidarnosti sa Dalglishem, klub je napustio i njegov pomoćnik Steve Clarke, koji je nedugo potom postao novi menadžer West Bromwich Albiona FC. Nakon par sedmica, vlasnici kluba su predstavili novog menadžera Brendana Rodgersa, koji je ranio radio u Swansea City AFC. Poslije predstavljanja, novi menadžer je za sobom doveo dio stručnog tima s kojim je radio u bivšem klubu. Sezona 2012-13 bila je jako turbulenta sezona, jer su klub napustili brojni fudbaleri, a neki novi su došli umjesto njih. Transferi ljetnog prijelaznog perioda nisu bili mnogo uspješni, ali su transferi iz zimskog prijelaznog roka bili pun pogodak. Klub je ostvario loše rezultate u kupovima i evropskom takmičenju, a dosta razočaravajuća utakmica bila je ona u 4. krugu FA kupa protiv niželigaške ekipe Oldham Athletica. Međutim napredak za jedno mjesto na tabeli Premier lige, uz dosta postignutih golova te mnogo tečniju nogometnu igru i dominaciju na terenu u posjedu lopte i veliki broj gol prilika, kao i zbog politike podmlađivanja ekipe i menadžerovog sistema rada, ostavili su relativno dobar utisak o novopostavljenom menadžeru Brendanu Rodgersu. Vlasnici su izrazili puno zadovoljstvo zbog saradnje s menadžerom, te očekuju od njega puno bolje rezultate u budućnosti.